Diari Oficial de la Generalitat Valenciana


Sumari del DOGV 2559, del 26-07-1995 (1995/835613)

DECRET 210/1995, de 24 de juliol, del Govern Valencià, pel qual s'aprova el Reglament Orgànic i Funcional de la Conselleria d'Administració Pública.
----------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1995/07/24/210/dof/vci/html**

### Dades del document

Número de DOGV
:   2559

Data del DOGV
:   26-07-1995

Secció del DOGV
:   DISPOSICIONS GENERALS

Número del document
:   1995/835613


Data del document
:   24-07-1995

Organisme emissor
:   Conselleria d'Administració Pública

Tipus de document
:   Decret

Anàlisi jurídica

DECRET 210/1995, de 24 de juliol, del Govern Valencià, pel qual s'aprova el Reglament Orgànic i Funcional de la Conselleria d'Administració Pública.   
L'actual estructura i els sistemes d'actuació de l'Administració de la Generalitat Valenciana tenen defectes que determinen la necessitat d'escometre una profunda i urgent reforma que permeta a l'Administració no entrebancar la competitivitat i el dinamisme social, cultural i econòmic valencià.  
Un diagnòstic inicial de la situació revela l'absència d'una resposta adequada, ràpida i de qualitat a la demanda dels serveis públics per als valencians, uns processos complexos i incomprensibles per als ciutadans i una estructura amb un excessiu cost econòmic.  
El Govern de la Generalitat Valenciana, sorgit de les eleccions del proppassat dia 28 de maig, s'ha marcat com a principis inspiradors de la necessària reforma administrativa, els següents:  
- Una Administració moderna, mitjançant la incorporació de modes d'organització i mètodes de treball d'eficàcia provada en altres àmbits de la societat.  
- Una Administració de dimensions adequades, amb una estructura en funció de les tasques que efectivament li corresponga prestar, després d'un ampli procés de descentralització.  
- Una Administració àgil i eficaç, per mitjà de la informatització integral dels procediments administratius, la simplificació dels tràmits, la normalització documental i la introducció de programes per objectius, que depure els esquemes administratius innecessaris i aplique amb rigor el principi de desconcentració administrativa.  
- Una Administració austera i eficient en el marc de la política de contenció pressupostària que el Govern de la Generalitat Valenciana pretén implantar.  
En resum, es tracta d'implantar una reforma que possibilite acostar l'Administració al ciutadà, alhora que exercesca un control estricte d'eficàcia que permeta avaluar i comprovar en tot moment el grau de compliment dels objectius fixats per a cada unitat administrativa.  
Tot i això, la consecució d'aquesta ambiciosa reforma exigeix una prèvia i detallada avaluació de les estructures vigents, dels procediments i el grau d'eficàcia actual de cada centre directiu per dotar, posteriorment, l'Administració de la Generalitat Valenciana de les estructures orgàniques adequades als seus objectius amb els recursos necessaris. D'altra banda, la modernització que es pretén exigirà modificacions legislatives i pressupostàries que el Consell de la Generalitat escometrà com més prompte millor.  
Aquesta tasca d'anàlisi previ s'ha de fer sense que es produesquen buits en l'activitat dels serveis, per la qual cosa és prudent procedir al desplegament dels reglaments orgànics i funcionals de les diferents conselleries, de manera que una vegada introduïts els factors essencials de la reforma que es pretén, es mantinguen algunes de les antigues estructures.  
Aquests són els principis inspiradors del present Reglament Orgànic i Funcional de la Conselleria d'Administració Pública, del qual s'han de destacar els principis informadors següents:  
- Queda reduït el nombre de direccions generals de l'estructura de la Conselleria.  
- Es crea la Direcció General per a la Modernització de les Administracions Públiques, per tal que esdevinga el motor de la racionalització administrativa que pretén el Govern de la Generalitat. En aquesta Direcció General s'integren l'Institut Valencià d'Administració Pública i la Direcció General de la Funció Pública amb l'objectiu que la gestió, la formació i el perfeccionament del personal al servei de la Generalitat esdevinga un dels eixos fonamentals de la necessària modernització administrativa.  
- S'unifiquen totes les competències i les funcions de la Conselleria d'Administració Pública en matèria de relacions amb les Corts Valencianes, entitats locals i altres administracions públiques, que assumirà també les competències derivades del Secretariat de Govern, en crear-se la Direcció General de Coordinació Institucional i Secretariat del Govern.  
Per tot això, d'acord amb el que estableixen els articles 35.f) i 70 de la Llei 5/1983, de 30 de desembre, de Govern Valencià, a proposta del conseller d'Administració Pública, després de la deliberació prèvia del Govern Valencià, en la reunió del dia 24 de juliol de 1995,   
DECRETE  
TíTOL I  
Dels òrgans de la Conselleria  
Disposicions generals  
Article primer  
La Conselleria d'Administració Pública és l'òrgan de l'Administració de la Generalitat Valenciana responsable en matèria d'administració pública, justícia i interior de la Comunitat Autònoma.  
La Conselleria exerceix, en l'àmbit esmentat, les competències que té atribuïdes en les àrees de relacions amb les Corts; règim local i Administració territorial; selecció, formació, règim jurídic i retributiu del personal al servei de l'Administració pública valenciana; organització, sistemes d'informació i tècniques de racionalització administrativa; protecció ciutadana; policia autonòmica; justícia i interior, i estudis i investigació en matèries relacionades amb l'Administració pública i la direcció, ordenació i coordinació dels serveis d'emergència, salvament, prevenció i extinció d'incendis, mitjançant el Servei d'Emergències de la Generalitat creat per Llei de la Generalitat Valenciana 2/1995, de 6 de febrer.  
També exercirà les funcions del Secretariat de Govern, d'acord amb el que disposa l'article 19.2 de la Llei de la Generalitat Valenciana 5/1983, de 30 de desembre, de Govern Valencià.  
La Conselleria s'estructura en dos nivells: directiu i administratiu.  
Article segon  
El nivell directiu de la Conselleria d'Administració Pública, sota la superior direcció del conseller, s'integra en les unitats següents:  
1. La Secretaria General  
2. Les direccions generals.  
Si es produeix vacant, absència o malaltia del conseller, llevat del que estableix l'article 16.i) de la Llei de la Generalitat Valenciana 5/1983, de 30 de desembre, de Govern Valencià, serà substituït en les funcions segons l'ordre abans establert, excepte quan no hi haja cap resolució expressa al respecte del conseller. En cas de vacant, absència o malaltia, els directors generals seran substituïts pel secretari general o, si hi manca, pels titulars de les diferents direccions generals en l'ordre establert en l'article tercer, llevat que hi haja resolució del conseller.  
Les substitucions entre els altres òrgans, les resoldrà el conseller. Tot això, sense perjudici de les delegacions previstes en l'article 68 de la Llei de la Generalitat Valenciana 5/1983, de 30 de desembre, de Govern Valencià.  
L'Equip de Direcció és l'òrgan col·legiat d'assistència al conseller en l'elaboració del programa d'activitats de la Conselleria. Estarà compost pel secretari general, que ho serà també d'aquest òrgan, els directors generals i el director del Gabinet del Conseller. En cas d'absència o malaltia del conseller, presidirà l'equip de direcció el secretari general.  
Podran també assistir a les reunions de l'Equip de Direcció, els responsables de serveis o dependències quan el conseller ho estime convenient.  
Article tercer  
En el nivell directiu, la Conselleria d'Administració Pública està integrada per les direccions generals següents:  
1. Direcció General per a la Modernització de les Administracions Públiques  
2. Direcció General de Coordinació Institucional i Secretariat del Govern  
3. Direcció General d'Interior i del Servei d'Emergències  
4. Direcció General de Justícia  
Article quart  
Es podran constituir com a òrgans assessors del conseller aquells que amb aquest caràcter i en relació amb matèries o serveis específics, es consideren convenients.  
Article cinqué  
El nivell administratiu està integrat per les unitats dependents dels centres directius o equivalents i, si de cas, directament dependents del conseller.  
Article sisé  
En el nivell administratiu i amb la màxima jerarquia, està integrada, dins de la Secretaria General, la Secretaria General Administrativa, que atendrà tots els serveis generals de la Conselleria, llevat d'aquells que desconcentradament gestionarà el Servei d'Emergències de la Generalitat, en els termes establerts en aquesta norma.  
TíTOL II  
De l'estructura i les funcions dels òrgans directius  
CAPíTOL I  
Del conseller  
Article seté  
El conseller és l'autoritat superior de la Conselleria.  
Té totes les competències inherents al càrrec i, expressament, les atribucions següents:  
a) Proposar al Govern Valencià el nomenament i la destitució dels alts càrrecs del seu departament.  
b) Exercir la direcció del projecte de racionalització i modernització de les estructures i dels procediments administratius en l'Administració de la Generalitat  
c) Impulsar i coordinar les polítiques relatives a tot el personal de la Generalitat Valenciana  
d) Preparar i presentar al Govern Valencià els avantprojectes de lleis, propostes d'acords i projectes de decrets referents a qüestions pròpies del seu departament, i confirmar aquests últims una vegada aprovats.  
e) Formular, motivadament, l'avantprojecte del pressupost de la Conselleria.  
f) Exercir la potestat reglamentària en les matèries pròpies de la Conselleria, en forma d'ordres.  
g) Proposar al Govern Valencià, per a la seua aprovació, l'estructura i l'organització de la Conselleria.  
h) Executar els acords del Govern Valencià en el marc de les seues competències.  
i) Resoldre en via administrativa, segons els casos, d'acord amb les competències dels òrgans de la Conselleria, els recursos que s'interposen contra resolucions dels organismes i les autoritats de la Conselleria, llevat de les excepcions que estableixen les lleis.  
j) Resoldre els conflictes d'atribucions que sorgesquen entre els diferents òrgans i autoritats de la Conselleria.  
k) Exercir la direcció i la inspecció de tots els serveis del departament.  
l) Disposar de les despeses pròpies dels serveis de la Conselleria dins dels límits legals i pressupostaris, i les propostes de pagament corresponents.  
m) Exercir les facultats ordinàries en matèria de contractació administrativa dins dels límits legals i pressupostaris.  
n) Atorgar o proposar, si escau, les recompenses que corresponguen i exercir les potestats disciplinàries i correctives.  
o) L'exercici del comandament unificat dels serveis d'emergència, prevenció i extinció d'incendis a la Comunitat Valenciana en les situacions de risc o necessitat.  
p) Impulsar i coordinar les competències atribuïdes a les oficines d'informació, iniciatives i reclamacions.  
q) Qualsevol altres facultats que li atribuesquen les lleis, els reglaments, el Govern Valencià o el president de la Generalitat Valenciana.  
Article vuité  
El Gabinet del Conseller es constitueix com a òrgan de suport directe i assistència immediata al conseller. Al capdavant tindrà un director del Gabinet.  
Integrada en el Gabinet del Conseller, l'Oficina del Portaveu del Govern tindrà cura del suport tècnic al conseller en les seues funcions de portaveu del Govern.  
CAPíTOL II  
Del secretari general  
Article nové  
El secretari general és, després del conseller, el cap superior de la Conselleria. A més d'exercir les funcions i les competències que aquell li encomane, té atribuïdes, d'acord amb els articles 74 i 75 de la Llei de la Generalitat Valenciana 5/1983, de 30 de desembre, de Govern Valencià, les següents:  
a) Realitzar la inspecció de tots els serveis de la Conselleria  
b) La direcció de tot el personal de la Conselleria.  
c) Coordinar les direccions generals i territorials de la Conselleria.  
d) Elaborar projectes, plans d'actuació i programes de necessitats.  
e) Coordinar els programes i plans d'actuació quan hi intervinguen més d'una direcció general de la Conselleria.  
f) Dirigir i coordinar la negociació de qualsevol transferència de competències relatives a la Conselleria.  
g) Prestar assistència tècnica i assessorament jurídic al conseller i als directors generals en tot el que necessiten.  
h) Emetre informe sobre la procedència legal i la viabilitat econòmica dels programes d'actuació de les direccions generals i establir els mitjans d'informació necessaris per a mantenir-les al corrent de totes les activitats de la Conselleria.  
i) Informar sobre els assumptes que el conseller ha de sotmetre a la deliberació del Govern Valencià o al president de la Generalitat Valenciana.  
j) Proposar la millora i el perfeccionament dels serveis dels distints centres de la Conselleria, vetllar per l'organització i el mètode de treball, i parar atenció principalment als costos i als rendiments.  
k) Proposar normes generals sobre l'adquisició de material i béns que es necessiten per a l'adequat funcionament dels serveis.  
l) Preparar compilacions de les disposicions vigents que afecten la Conselleria; proposar refoses i revisions de textos legals que es consideren oportunes, i gestionar i tenir cura de les publicacions tècniques, periòdiques o no, de la Conselleria.  
   
m) Dirigir i facilitar la formació d'estadístiques sobre les matèries de competència del Govern Valencià que afecten la Conselleria.  
n) Tramitar els nomenaments, les destinacions, les excedències, les jubilacions i els permisos del personal de la Conselleria, d'acord amb les disposicions legals i reglamentàries aplicables.  
Article deu  
La Secretaria General s'estructura en les unitats següents:  
1. La Secretaria General Administrativa  
2. Servei Jurídic  
3. Gabinet Tècnic  
Article onze  
A la Secretaria General Administrativa, com a màxima jerarquia del nivell administratiu, competeixen les funcions pròpies de tots els serveis generals de la Conselleria, llevat de la gestió de les funcions desconcentrades en la Direcció General d'Interior i del Servei d'Emergències, en especial, les següents:  
a) Tramitar les incidències i les situacions del personal de la Conselleria.  
b) Vetllar pel funcionament correcte de l'Arxiu i el Registre General.  
c) Actualitzar i revisar periòdicament l'inventari de béns i materials.  
d) Preparar i realitzar la gestió pressupostària.  
e) Preparar i proposar els contractes d'obres, serveis i subministraments, i també l'adquisició i l'arrendament d'immobles.  
f) Confeccionar i actualitzar les plantilles orgàniques del personal de la Conselleria.  
g) Conservar i custodiar els expedients personals dels funcionaris i dels empleats de la Conselleria.  
h) Tramitar els expedients disciplinaris i de recompensa.  
   
Article dotze  
Per al millor compliment de les seues funcions, la Secretaria general Administrativa s'estructura en els serveis següents:  
1. Oficina de Gestió Pressupostària.  
2. Servei de Gestió Administrativa.  
Article tretze  
L'Oficina de Gestió Pressupostària té al seu càrrec la preparació i la gestió pressupostària, la tramitació de documents d'ingressos i pagaments, el moviment dels fons de la Conselleria i, en general, les funcions pròpies de les oficines pressupostàries i també l'avaluació dels programes pressupostaris de la Conselleria.  
Article catorze  
El Servei de Gestió Administrativa té al seu càrrec la tramitació dels assumptes generals de caràcter administratiu i, en especial, els que fan referència al personal de la Conselleria, registre general, informació i arxiu, contractació administrativa i manteniment de les instal·lacions de la Conselleria.  
Article quinze  
El Servei Jurídic, com a unitat específica en matèria jurídica, té atribuïdes les funcions següents:  
a) Elaborar disposicions de caràcter general, circulars i instruccions que emanen de la Conselleria.  
b) Emetre informes jurídics a sol·licitud dels diferents òrgans de la Conselleria d'Administració Pública.  
c) Informar els recursos que s'interposen davant dels diferents òrgans de la Conselleria i elaborar-ne les propostes de resolució.  
d) Informar amb caràcter preceptiu els convenis i acords de cooperació que subscriga la Generalitat Valenciana sobre matèries de la competència de la Conselleria d'Administració Pública.  
e) Elaborar els informes jurídics que en matèria de contractació requereix la legislació de contractes vigent.  
f) Tramitar els expedients suscitats amb motiu de les qüestions de competència i conflicte d'atribucions, i també tramitar els procediments relatius a la responsabilitat patrimonial de l'Administració i a les nul·litats de ple dret.  
g) Efectuar el seguiment de la normativa estatal i autonòmica en matèries de competència de la Conselleria, i l'actualització d'un fons de documentació jurídica.  
h) Coordinar els òrgans administratius i jurisdiccionals en matèria contenciosa en els recursos contenciosos interposats contra normes administratives de caràcter general i actes de la Conselleria d'Administració Pública, en relació amb el Gabinet Jurídic de Presidència de la Generalitat Valenciana.  
Article setze  
El Gabinet Tècnic té encomanat l'assessorament i l'assistència tècnica a la Conselleria i, en especial, al conseller, al secretari general i als directors generals.  
Igualment, s'ocuparà de les publicacions, de la seua normalització i disseny, i també de qualsevol tipus de material gràfic que edite la Conselleria, i mantindrà un centre de documentació bibliogràfica sobre les matèries que siguen d'interès de la Conselleria.  
CAPíTOL III  
Dels directors generals  
Article desset  
Són funcions dels directors generals de la Conselleria d'Administració Pública:  
a) Disposar de tot allò relatiu al règim intern dels serveis de la seua direcció i resoldre els respectius expedients, sempre que no siga facultat privativa del conseller.  
b) Dirigir i gestionar els serveis de la direcció i resoldre els assumptes que els assigne aquest Reglament o que el conseller els encomane.  
c) Vigilar, fiscalitzar i supervisar el funcionament de totes les dependències que estan al seu càrrec.  
d) Proposar al conseller la resolució que estimen pertinent en assumptes que siguen de la seua competència i que haja de tramitar la direcció general que representen.  
e) Establir el règim intern de les oficines que en depenen.  
f) Elevar anualment al conseller un informe sobre el funcionament, el cost i el rendiment dels serveis al seu càrrec.  
CAPíTOL IV  
De la Direcció General per a la Modernització  
de les Administracions Públiques  
Article divuit  
La Direcció General per a la Modernització de les Administracions Públiques té al seu càrrec la direcció, impuls i execució de les polítiques del Consell de la Generalitat Valenciana per a la reforma de les estructures organitzatives i la modernització dels procediments de gestió, i en aquesta estratègia tenen un lloc especial les noves tecnologies.   
També li corresponen les competències en matèria de personal al servei del Govern Valencià, sense perjudici de les que tinguen encomanades les distintes conselleries en aquesta matèria. Igualment li correspon, mitjançant l'Institut Valencià d'Administració Pública, la formació i el perfeccionament del personal de les administracions valencianes, i la investigació, documentació i estudis en matèria d'administració i gestió pública.  
1. En matèria d'organització i sistemes d'informació li corresponen:  
a) Fixar els principis bàsics als quals s'ha de sotmetre tot el procés de racionalització administrativa, identificar els procediments objecte d'anàlisi i dictar les normes perquè els serveis es desenvolupen d'acord amb una adequada planificació i coordinació.  
b) L'impuls i la coordinació de les unitats especialitzades en cada departament per a la racionalització de les estructures i tècniques de gestió.  
c) Vetllar per la racional aplicació de les noves tecnologies en matèria d'informàtica i telecomunicacions i el desplegament coordinat d'aquestes tècniques per a tota l'Administració de la Generalitat Valenciana.  
d) Coordinar la col.laboració institucional en matèria d'informàtica i telecomunicacions amb les altres administracions valencianes, la resta d'administracions autonòmiques, l'Administració central i la de la Unió Europea.  
e) Definir i impulsar les funcions de les noves tecnologies de la informació en el procés de simplificació, racionalització i modernització administrativa.  
2. En matèria de funció pública li corresponen:  
a) Emetre informes sobre els projectes de disposicions generals que afecten l'estructura orgànica, el personal de les conselleries i els organismes dependents d'aquestes.  
b) L'elaboració de les relacions de llocs de treball, els procediments de reassignació d'efectius, la classificació de llocs de treball i el sistema retributiu del personal en coordinació amb la Conselleria d'Economia i Hisenda.  
c) El règim jurídic, la gestió de personal i l'aplicació del règim d'incompatibilitats.  
d) L'elaboració de l'oferta d'ocupació pública, la seua execució mitjançant la gestió de les convocatòries d'accés a la funció pública valenciana.  
e) La provisió dels llocs de treball.  
f) Les relacions amb les centrals sindicals, associacions professionals i representants del personal; la participació en els òrgans de representació previstos en la Llei 9/1987, de 12 de maig, sense perjudici de la intervenció de la Conselleria d'Economia i Hisenda en aquells processos de negociació que puguen tenir incidència pressupostària.  
g) La gestió, el manteniment i l'actualització del registre de personal de la Generalitat Valenciana.  
h) La gestió, el manteniment i l'actualització del registre de llocs de treball.  
i) L'anàlisi de la normativa i l'elaboració dels projectes de normes en matèria de funció pública.  
3. A l'Institut Valencià d'Administració Pública correspon:  
a) La realització d'estudis i recopilació de documentació en matèries referents a l'Administració i gestió pública.  
b) La formació i el perfeccionament del personal al servei de la Generalitat Valenciana, mitjançant la realització, coordinació o homologació d'activitats formatives incloses en els plans de formació de la Generalitat Valenciana, sense perjudici de les competències formatives que tinguen encomanades les altres conselleries, i la coordinació i homologació dels cursos impartits pels altres òrgans de la Generalitat Valenciana o de l'Administració pública.  
c) La planificació, organització i execució dels cursos derivats dels processos de selecció i promoció dels empleats públics de l'Administració de la Generalitat Valenciana.  
d) La formació i el perfeccionament del personal al servei de les administracions locals, en les condicions que s'hi establesquen en els acord de cooperació interadministrativa que s'assoliren.  
4. A les oficines d'informació, iniciatives i reclamacions correspon informar els ciutadans sobre les distintes actuacions administratives, canalitzar les iniciatives per a la millora del funcionament de l'Administració valenciana i adreçar als òrgans competents les reclamacions formulades pels administrats, adaptant-se a les competències que sobre organització i procediments té la Conselleria d'Administració Pública.  
Article dinou  
La Direcció General per a la Modernització de les Administracions Públiques s'estructura en els unitats següents:  
1. àrea d'Organització i Sistemes d'Informació.  
2. àrea de la Funció Pública.  
3. àrea de l'Institut Valencià d'Administració Pública.  
4. Oficines d'Informació, Iniciatives i Reclamacions.  
Article vint  
A l'àrea d'Organització i Sistemes d'Informació correspon:  
a) L'impuls, la coordinació i la supervisió de totes les qüestions relatives a l'organització, simplificació i racionalització de les estructures i dels procediments administratius.  
b) Vetllar per la racional aplicació de les noves tecnologies en matèria d'informàtica i telecomunicacions, el desenvolupament coordinat d'aquestes tècniques per a tota l'Administració de la Generalitat Valenciana, la coordinació de la col.laboració institucional en aquestes matèries amb les altres administracions valencianes, administracions autònomes, administració central i administració de les comunitats europees.  
c) Impulsar i dur a terme la millora dels sistemes d'informació de la Generalitat en general, i de la Conselleria en particular, mitjançant l'aplicació de les tècniques informàtiques i de telecomunicacions.  
d) La coordinació interna dels serveis i de les altres unitats adscrites, i la representació de la Direcció General en les actuacions que li siguen encomanades.  
Article vint-i-u  
L'àrea d'Organització i Sistemes d'Informació s'estructura en les unitats següents:  
1. Servei d'Organització i Tècniques de Gestió  
2. Unitat de Coordinació Informàtica  
3. Unitat de Sistemes i Comunicacions.  
Article vint-i-dos  
El Servei d'Organització i Tècniques de Gestió té al seu càrrec l'ordenació, la coordinació i el control de l'esquema organitzatiu específic relatiu a les estructures de l'administració de la Generalitat Valenciana i la simplificació i normalització dels procediments administratius.  
Article vint-i-tres  
La Unitat de Coordinació Informàtica té cura de l'ordenació, coordinació, supervisió i control de les distintes unitats de l'Administració Pública de la Generalitat Valenciana encarregades de l'aplicació de les tècniques informàtiques i de l'assessorament de les administracions públiques valencianes que ho sol·liciten.  
En particular li correspon:  
a) Desplegament de la política informàtica de la Generalitat i la coordinació de les distintes unitats informàtiques per a la fixació de criteris i estàndards informàtics.  
b) La supervisió de l'adequació de les adquisicions de béns i serveis informàtics a la política informàtica de la Generalitat.  
c) El control i seguiment de les adquisicions dels recursos informàtics per part dels diversos organismes de la Generalitat, i realitzar els informes preceptius d'acord amb la normativa vigent.  
d) L'assessorament i el suport tècnic a les administracions públiques valencianes que ho sol·liciten.  
e) La participació en el disseny dels plans de formació en informàtica d'usuaris i especialistes informàtics al servei de la Generalitat.  
f) La col.laboració interinstitucional amb la resta d'administracions en les matèries contemplades en els punts anteriors.  
g) Impulsar i desplegar l'aplicació de les tècniques informàtiques i de telecomunicacions als sistemes d'informació de la Conselleria.  
h) Impulsar i desplegar l'aplicació de les tècniques informàtiques i de telecomunicacions als sistemes d'informació de la Generalitat que la Conselleria vulga escometre.  
i) Creació i manteniment de les bases de dades numèriques i documentals d'interès de la Generalitat Valenciana.  
Article vint-i-quatre  
La Unitat de Sistemes i Comunicacions té al seu càrrec l'ordenació i la coordinació dels sistemes de comunicacions veu/dades/imatge de la Generalitat Valenciana i la implantació i bon funcionament dels sistemes informàtics de la Conselleria d'Administració Pública.  
En particular li corresponen:  
a) L'ordenació i coordinació de les comunicacions veu/dades/imatge de la Generalitat.  
b) La planificació de les telecomunicacions en l'àmbit de la Generalitat Valenciana.  
c) L'anàlisi, el disseny i la materialització de les xarxes telemàtiques bàsiques i els serveis avançats de telecomunicació que siguen d'interès de la Generalitat Valenciana.  
d) Donar suport tècnic en matèria de sistemes i telecomunicacions als altres departaments de la Generalitat.  
e) La gestió de la xarxa corporativa de telecomunicacions de la Generalitat.  
f) Desplegament de la xarxa Internet de la Generalitat.  
g) Tenir cura de les tasques de sistemes i operació dels sistemes informàtics de la Conselleria.  
h) Manteniment i desplegament dels centre servidor Videotex de la Generalitat.  
i) Proporcionar l'ajut tècnic en els temes d'infraestructura de comunicació telefònica i postal.  
Article vint-i-cinc  
A l'àrea de Funció Pública competeix la coordinació interna dels serveis i de les unitats administratives adscrita a aquesta, la supervisió dels criteris de planificació i execució establerts i la representació de la Direcció General en les fusions que li siguen encomanades.  
Article vint-i-sis  
Per al millor compliment de les seues funcions, l'àrea de la Funció Pública s'estructura en els serveis següents:  
1. Servei de Classificació de Llocs de Treball i Registre de Personal  
2. Servei de Selecció i Provisió  
3. Servei de Gestió de Personal  
4. Servei d'Ordenació i Informació.  
5. Servei de Relacions Sindicals.  
Article vint-i-set  
El Servei de Classificació de Llocs de Treball i Registre de Personal té atribuïdes les funcions següents:  
a) Elaborar l'informe dels projectes de normes de les conselleries i organismes autònoms relatius a estructures orgàniques.  
b) L'anàlisi i la tramitació de les propostes de classificació dels llocs de treball de les distintes conselleries, i també les seues modificacions.  
c) La determinació dels requisits i les condicions preferents dels llocs de treball, quan calga.  
d) L'elaboració i l'actualització de les relacions de llocs de treball.  
e) Realitzar, en coordinació amb els serveis corresponents de l'àrea d'Organització i sistemes d'Informació, l'anàlisi sobre les necessitats, previsions i reordenació de recursos humans, i també la proposta i tramitació de procediments de reassignació d'efectius, d'acord amb la normativa vigent.  
f) La proposta del sistema de retribucions del personal de la Generalitat Valenciana en coordinació amb la Conselleria d'Economia i Hisenda, sense perjudici de les atribucions d'altres conselleries.  
g) La gestió, el manteniment i l'actualització del Registre de Personal de la Generalitat Valenciana.  
h) La gestió, el manteniment i l'actualització del Registre de Llocs de Treball.  
i) Constitució, manteniment i custòdia dels expedients dels llocs.  
j) L'assessorament tècnic a les entitats locals en matèria de classificació de llocs de treball.  
Article vint-i-vuit  
El Servei de Selecció i Provisió té atribuïdes les funcions següents:  
a) Elaborar les ofertes d'ocupació pública en directa col·laboració amb la Direcció d'àrea.  
b) Planificar, organitzar i executar els processos selectius per a l'ingrés en l'Administració pública valenciana, previstos en l'oferta d'ocupació pública anual.  
c) La selecció de personal al servei de les corporacions locals d'acord amb el que preveu l'article 10 del Decret Legislatiu de 20 de març de 1991, del Govern Valencià, pel qual s'aprova el text refós de la Llei de la Funció Pública Valenciana, excepció feta de les subescales de policies locals i bombers.  
d) La realització de les proves i la realització dels cursos selectius descentralitzats per a l'accés a les distintes subescales de funcionaris de l'Administració local amb habilitació de caràcter nacional, en els termes previstos i mitjançant el conveni que assenyala l'article 98, apartat 1, de la Llei 7/1985, de 2 d'abril, Reguladora de les Bases de Règim Local.  
e) Prestar assessorament i suport material tècnic als tribunals de les proves selectives convocades per al desenvolupament de l'oferta d'ocupació pública anual, abans, durant i després del procés selectiu.  
f) Gestionar les contractacions temporals i el nomenament de funcionaris interins.  
g) Elaborar i tramitar les convocatòries de concursos de provisió de llocs de treball.  
h) Gestionar els nomenaments del personal que han superat les proves d'accés a la funció pública i formalitzar els contractes indefinits.  
i) Donar suport material i tècnic a les comissions d'avaluació dels concursos de provisió de llocs de treball i assessorar-les.  
j) Assessorar les persones interessades sobre la gestió dels procediments tramitats en relació amb la selecció i provisió de llocs de treball.  
Article vint-i-nou  
El Servei de Gestió de Personal té atribuïdes les funcions següents:  
a) La constitució, el manteniment i la custòdia dels expedients del personal al servei del Govern Valencià.  
b) La gestió de les situacions administratives del personal.  
c) La tramitació de les sol·licituds de compatibilitat.  
d) La tramitació dels reconeixements de grau personal dels funcionaris, els triennis i els serveis previs del personal al servei del Govern Valencià.  
e) En general, la gestió de totes les incidències relatives al personal que tinga atribuïdes la Direcció General.  
Article trenta  
El Servei d'Ordenació i Informació té atribuïdes les funcions següents:  
a) L'anàlisi sobre la normativa de la funció pública valenciana per a la reordenació, racionalització i adequació als procediments de gestió i als criteris establerts per la jurisprudència.  
b) Elaboració de projectes de normes en matèria de funció pública.  
c) Elaboració d'estudis i anàlisis de la normativa de funció pública d'altres administracions públiques i la cooperació tècnica amb aquestes.  
d) Emetre informes en matèria de funció pública a requeriment de qualsevol dels serveis de la Direcció General.  
e) Recopilar, sistematitzar i elaborar la informació sobre els temes de funció pública per tal de facilitar aquesta informació al personal al servei de la Generalitat Valenciana i al públic en general.  
Article trenta-u  
El Servei de Relacions Sindicals té atribuïdes les següents funcions:  
a) Proposar i articular la participació dels òrgans i organitzacions representatives dels empleats públics en matèria de negociació col·lectiva i política de personal, d'acord amb les directrius de la Conselleria.  
b) Gestionar els permisos sindicals concedits per la Conselleria d'Administració Pública i controlar l'ús dels crèdits horaris per a l'acció sindical en els àmbits sectorials mitjançant la constitució d'un registre.  
c) Coordinar els òrgans de participació que es constituesquen en matèria de salut laboral i prevenció de riscos en el treball.  
d) En general, qualsevol altra funció en matèria de relacions sindicals.  
Article trenta-dos  
A l'àrea de l'Institut Valencià d'Administració Pública competeix la coordinació interna dels serveis i unitats administratives adscrites a aquesta i representar la Direcció General en les funcions que se li encomanen.  
Article trenta-tres  
Per al millor compliment de les seues funcions, l'àrea de l'Institut Valencià d'Administració Pública s'estructura en els serveis següents:  
1. Servei d'Estudis.  
2. Servei de Formació.  
Article trenta-quatre  
Les funcions del Servei d'Estudis són les següents:  
a) La realització de treballs d'investigació en les línies preferents en matèria d'administració i gestió pública.  
b) La proposta de programes de beques i la concessió d'ajudes a la investigació sobre assumptes d'interès particular per a les administracions públiques.  
c) La col.laboració i cooperació, per a un millor desplegament de les seues funcions, amb altres instituts o escoles d'administració pública, o amb qualsevol institució pública o privada, fent especial esment a la gestió de convenis amb les universitats valencianes.  
d) L'assessorament respecte a la racionalització, millora i modernització de les administracions valencianes en matèries de la seua especialitat.  
e) La contribució a la difusió dels coneixements, tècniques, metodologies i idees sobre matèries de la seua competència.  
f) L'establiment de relacions, contactes, intercanvis i col·laboració amb altres ens anàlegs d'àmbit local, autonòmic, nacional i internacional, i amb el conjunt de les universitats.  
Article trenta-cinc  
El Servei de Formació té atribuïdes les funcions següents:  
a) La planificació de l'acció formativa del personal al servei de la Generalitat Valenciana i els seus organismes autònoms, mitjançant els treballs i estudis necessaris per a elaborar la proposta dels plans de formació de la Generalitat Valenciana.  
b) La planificació, organització i gestió, si s'escau, dels cursos d'habilitació o selectius, derivats de les ofertes d'ocupació pública.  
c) La gestió dels cursos específics per a la promoció interna d'un grup inferior a un altre superior del funcionariat, o el canvi de categoria del personal laboral, d'acord amb el que estableix la normativa vigent.  
d) L'estructuració de les actuacions facultatives per a l'homologació de les activitats formatives que realitzen l'Administració de la Generalitat Valenciana i les altres administracions públiques.  
e) La formació del personal al servei de les administracions locals valencianes, mitjançant l'establiment de programes de formació específics segons els acords de col.laboració que puguen establir-se.  
Article trenta-sis  
Les oficines d'informació, iniciatives i reclamacions tenen per objecte informar els ciutadans sobre les distintes actuacions de l'Administració, canalitzar als òrgans competents les reclamacions que formulen els administrats i les iniciatives que es generen per a la millora del funcionament de l'Administració valenciana. El seu director tindrà el nivell administratiu de cap de servei.  
CAPíTOL V  
Direcció General de Coordinació Institucional  
i Secretariat del Govern  
Article trenta-set  
La Direcció General de coordinació Institucional i del Secretariat del Govern és el centre directiu de l'Administració de la Generalitat Valenciana al qual correspon coordinar les relacions entre el Govern Valencià i les Corts Valencianes, i també les competències en matèria d'administració i règim local, i la coordinació legislativa entre els distints departaments de la Generalitat Valenciana.  
Especialment li corresponen les funcions següents:  
a) La comunicació entre el Govern Valencià i les Corts Valencianes; la preparació, desplegament i seguiment dels projectes legislatius del Govern Valencià, i la coordinació i l'assistència continuada en les matèries parlamentàries.  
El Secretariat del Govern actua com a òrgan de suport tècnic i administratiu al conseller en les funcions de secretari del Govern Valencià.  
b) L'estudi, informe i resolució dels assumptes en matèria de règim jurídic, personal, organització, béns i serveis de les entitats locals en el marc del que disposa l'Estatut d'Autonomia de la Comunitat Valenciana i la legislació sobre règim local.  
Article trenta-vuit  
La Direcció General de Coordinació Institucional i Secretariat del Govern s'estructura en les unitats següents:  
1. La Secretaria Administrativa del Govern Valencià.  
2. El Gabinet de Coordinació Interdepartamental.  
3. El Servei de Relacions amb les Corts.  
4. L'àrea d'Administració Local.  
Article trenta-nou  
La Secretaria Administrativa del Govern Valencià és la unitat que proporciona la infraestructura administrativa i atén la tramitació dels assumptes que se sotmeten a la consideració del Govern Valencià. Li correspon la preparació de l'ordre del dia, la tramitació de les convocatòries, l'elaboració i la custòdia de les actes, la comunicació a les conselleries dels acords adoptats, la transcripció d'aquests i l'expedició de certificats i comunicacions.  
També li correspon la revisió i la tramitació de les disposicions i dels documents a l'efecte d'ordenar-ne la publicació en el Diari Oficial de la Generalitat Valenciana.  
Article quaranta  
El Gabinet de Coordinació Interdepartamental té al seu càrrec la coordinació dels distints departaments i unitats de l'Administració de la Generalitat Valenciana, i també l'elaboració i la preparació de la informació tècnica necessària per a facilitar la presa de decisions del Govern Valencià; la infraestructura administrativa i la secretaria de totes les comissions interdepartamentals i de les comissions delegades del Govern Valencià que, si cal, es constituesquen, i el seguiment i la coordinació d'aquelles matèries d'índole sectorial quan no estiguen expressament atribuïdes a unes altres comissions delegades o interdepartamentals.  
Igualment, té al seu càrrec la gestió de les competències de la Direcció General en matèria de règim jurídic i pressupostari dels convenis que subscriga la Generalitat Valenciana i la constitució, l'explotació i el manteniment de la Base de Dades Legislativa de la Generalitat Valenciana.  
Article quaranta-u  
El Servei de Relacions amb les Corts s'ocupa del conjunt de relacions del Govern amb les Corts Valencianes, i té atribuïdes les següents funcions:  
a) L'assistència tècnica i jurídica al Govern Valencià en les reunions de la Junta de Portaveus.  
b) Obtenir dels òrgans competents de l'Administració de la Generalitat Valenciana la informació relacionada amb les preguntes i les sol·licituds d'informació formulades per les Corts Valencianes, i trametre-la a la cambra.  
c) Informar i assistir el Govern Valencià a l'efecte de coordinar les compareixences i les interpel.lacions dels consellers davant les comissions i el Ple de les Corts Valencianes.  
d) L'estudi, la coordinació i el seguiment en fase parlamentària del programa legislatiu del Govern Valencià i la tramitació del criteri del Govern Valencià respecte a les proposicions de llei.  
e) Remetre al departament corresponent de la Generalitat Valenciana els compromisos que les Corts Valencianes imposen al Govern Valencià, com ara resolucions i mocions, perquè s'acomplesquen.  
Article quaranta-dos  
L'àrea d'Administració Local té atribuïdes les funcions següents:  
a) El suport tècnic i l'assistència immediata al personal de nivell directiu en les matèries de la seua competència.  
b) La coordinació interna dels serveis de l'àrea i l'externa amb els destinataris de les funcions que li són pròpies.  
c) La supervisió de l'aplicació dels criteris de planificació, desplegament normatiu i execució establerts.  
d) L'estudi, anàlisi i gestió de la demarcació territorial, i també el disseny especial de les entitats locals.  
e) La representació de la Direcció General en les actuacions que se li encomanen.  
Article quaranta-tres  
L'àrea d'Administració Local, per al millor compliment de les seues funcions, s'estructura en les unitats següents:  
1. Servei d'Assessorament i Gestió Local  
2. Servei de Règim Jurídic de les Entitats Locals  
3. Servei de Coordinació amb les Diputacions i Cooperació Local.  
   
Article quaranta-quatre  
El Servei d'Assessorament i Gestió Local té atribuïdes les següents funcions:  
a) L'assessorament tècnic i jurídic a les entitats locals en matèries de la seua competència, mitjançant l'elaboració d'informes, estudis, dictàmens, circulars, publicacions, visites informatives i assessores o amb qualsevol altra fórmula d'assistència i col·laboració.  
b) El suport a la gestió de les entitats locals i la normalització i racionalització dels procediments d'aquelles, en col·laboració amb els òrgans competents de la Generalitat Valenciana.  
c) La col·laboració amb altres unitats administratives competents en el disseny de l'organització de les entitats locals i en l'establiment dels criteris de valoració i classificació dels seus llocs de treball.  
d) La proposta a la Direcció General per a la Modernització de les Administracions Públiques i a altres administracions competents de realització de cursos de formació i capacitació del personal al servei de les corporacions locals, i la participació en la programació dels cursos.  
e) L'informe dels projectes normatius relacionats amb les funcions i competències de les entitats locals i l'elaboració de normativa en matèria de règim local.  
f) La designació del representant de l'Administració de la Generalitat Valenciana en els tribunals de les proves selectives de personal i provisió de llocs de treball que convoque cada entitat local.  
g) La gestió i la proposta de publicació dels concursos ordinaris per a la provisió de llocs de treball reservats a funcionaris amb habilitació de caràcter nacional.   
h) La proposta de fixació del 10% dels mèrits que corresponguen al coneixement de les especialitats de l'organització territorial i normativa autonòmica en els concursos per a la provisió de llocs reservats a funcionaris amb habilitació de caràcter nacional.  
i) La proposta sobre classificació de llocs de treball, nomenaments provisionals, comissions de servei, acumulacions i permutes de funcionaris amb habilitació de caràcter nacional, i també les altres funcions que l'Administració de l'Estat atribuesca a aquesta Comunitat Autònoma en relació amb aquests.  
Article quaranta-cinc  
El Servei de Règim Jurídic de les Entitats Locals instrueix, tramita i elabora propostes de resolució en els expedients relatius a les matèries següents:  
a) L'autorització i la conformitat de les alienacions, els gravàmens, les permutes i les cessions gratuïtes dels béns patrimonials de les corporacions locals, i l'examen dels inventaris municipals de béns i drets.  
b) L'alteració de la qualificació jurídica dels béns comunals per a l'aprovació posterior, i la presentació d'al·legacions en els expedients d'investigació de béns i drets que efectuen els ajuntaments.  
c) L'aprovació, la modificació o la rehabilitació d'escuts i banderes municipals i d'altres entitats locals. També haurà de prestar suport jurídic i administratiu al Consell Tècnic d'Heràldica.  
d) L'alteració del nom dels municipis i d'altres entitats locals.  
e) La constitució i la dissolució d'agrupacions per al manteniment en comú dels llocs de treball reservats a funcionaris amb habilitació de caràcter nacional i a la resta de personal, després d'haver informat prèviament l'òrgan competent pel que fa a la classificació dels llocs reservats, i l'aprovació de les exempcions dels esmentats llocs.  
f) La declaració d'urgent ocupació dels béns i drets subjectes a expedient d'expropiació forçosa per les entitats locals.  
g) El coneixement, l'examen i la impugnació, si s'escau, de tots els actes i acords que les entitats locals han de remetre al Govern Valencià, la sol·licitud d'ampliació d'informació, el requeriment d'anul·lació i, si cal, l'acord d'impugnació, després de l'autorització prèvia del Govern Valencià, davant la jurisdicció contenciosa administrativa, dels actes i acords de les entitats locals que incórreguen en infracció de l'ordenament jurídic o menyscapten o interferesquen en les competències de la Generalitat Valenciana, o excedesquen de les seues competències com a entitats locals.  
h) L'aprovació dels expedients d'execució d'activitats o serveis essencials en règim de monopoli que la legislació vigent reserva a les entitats locals.  
i) Els expedients de dispensa als municipis de la prestació de serveis mínims que els corresponen, a sol·licitud d'aquests, d'acord amb el que preveu l'article 26.2 de la Llei 7/1985, de 2 d'abril, Reguladora de les Bases del Règim local.  
j) L'autorització del paper i el sistema de numeració impresa de les entitats locals que adopten fulls mòbils per a la transcripció dels actes i acords.  
k) La constitució i l'actualització del banc de dades relatiu als membres electes de les corporacions locals.  
l) La concessió a les entitats locals de tractaments, honors, distincions, títols, prerrogatives especials, emblemes i estendards.  
m) Elaborar i informar els projectes de desenvolupament normatiu en matèria d'Administració local relatius als procediments tramitats per aquest servei.  
n) Elaboració d'informes, circulars i assessorament jurídic a les entitats locals en relació amb els procediments que són competència del Servei.  
Article quaranta-sis  
El Servei de Coordinació amb les Diputacions i Cooperació Local té atribuïdes les funcions següents:  
a) Prestar suport tècnic i administratiu a les funcions de coordinació que corresponen a la Conselleria d'Administració Pública, d'acord amb el que preveuen la Llei de la Generalitat Valenciana 2/1983, de 4 d'octubre, i el Decret 129/1985, de 23 d'agost, del Govern Valencià.  
b) Cooperar amb els municipis, mancomunitats i altres entitats locals en la normalització i l'adequació de la comptabilitat pública, en aplicació del que estableix la Llei 39/1988, de 28 de desembre, Reguladora de les Hisendes Locals, i de la normativa que la desplega.  
c) L'estudi i l'elaboració de directrius per a la distribució dels fons de la Generalitat Valenciana destinats a les entitats locals.  
d) Gestionar els processos de constitució, modificació i dissolució de mancomunitats, i el seguiment, el control i l'assessorament d'aquests procediments.  
e) Impulsar les associacions de municipis, gestionant els fons adscrits per a subvencionar les mancomunitats i altres entitats locals.  
CAPíTOL VI  
De la Direcció General d'Interior  
 i del Servei d'Emergències  
Article quaranta-set  
La Direcció General d'Interior i del Servei d'Emergències és el centre directiu que programa, gestiona i executa la política de la Generalitat Valenciana en matèria d'emergències i interior i en especial, les següents:  
a) En matèria d'emergències té encomanades:  
L'organització del Servei d'Emergències de la Generalitat, la planificació i execució de les operacions de prevenció enfront de situacions de risc, de rescat i salvament de persones; la protecció, assistència sanitària a les persones afectades, protecció de béns en situació d'emergències, prevenció i extinció d'incendis urbans i industrials, detecció i extinció d'incendis forestals i la coordinació de la prevenció i la vigilància dissuasiva davant aquest risc, i la selecció i formació del personal idoni per exercir aquestes funcions, en el termes establerts en la Llei 2/1995, de 6 de febrer, d'Organització del Servei d'Emergències.   
La Direcció General d'Interior i del Servei d'Emergències realitzarà desconcentradament respecte de la Secretaria General de la Conselleria, la gestió del personal adscrit al Servei d'Emergències de la Generalitat, mitjançant el Servei de Recursos Humans i de les divisions territorials.  
La col.laboració i coordinació amb altres administracions públiques, especialment amb ajuntaments, mancomunitats i diputacions, en les matèries relatives a la protecció de persones i béns.  
b) En matèria d'interior, té encomanades:  
La direcció i gestió de la política de la Generalitat Valenciana en matèria d'interior, formació, coordinació i selecció dels policies locals, formació i perfeccionament de bombers, espectacles, establiments públics i activitats recreatives, en el marc d'allò establert en la Llei.  
c) En relació amb la Unitat del Cos de Policia Nacional adscrit a la Comunitat Valenciana li correspon la direcció i gestió derivades de l'acord administratiu de col.laboració subscrit entre el Ministeri de Justícia i Interior i la Comunitat Valenciana en matèria de policia i l'exercici de les competències en matèria de personal dels membres d'aquesta Unitat.  
Article quaranta-vuit  
La Direcció General d'Interior i del Servei d'Emergències s'estructura en les unitats següents:  
1. àrea del Servei d'Emergències de la Generalitat.  
2. àrea d'Interior.  
3. Unitat del Cos Nacional de Policia.  
Article quaranta-nou  
L'àrea del Servei d'Emergències de la Generalitat té al seu càrrec la gestió i coordinació interna i externa de les funcions descrites en la Llei de la Generalitat Valenciana 2/1995, de 6 de febrer, sota la supervisió de la Direcció General, i s'estructura en les unitats següents:  
1. Servei de Prevenció i Planificació.  
2. Servei Operatiu.  
3. Servei de Recursos Humans.  
4. Divisions Territorials.  
Article cinquanta  
El Servei de Prevenció i Planificació té atribuïdes les funcions següents:  
a) L'elaboració i actualització dels plans de protecció civil, dels mapes de recursos enfront d'emergències i dels mapes de riscos, l'anàlisi de les causes que els provoquen i les propostes de les mesures de vigilància i prevenció adequades, en col.laboració amb altres institucions de la Comunitat Valenciana.   
b) L'informe i l'assessorament en matèria de prevenció de riscos a altres administracions, departaments de la Generalitat Valenciana, entitats públiques i privades, i el foment de l'elaboració dels plans de protecció civil d'àmbit local.  
c) L'informe previ dels plans i projectes en la implantació d'activitats i instruments d'ordenació territorial, obres públiques i infraestructures, que poden comportar o influir en la gènesi o desenvolupament de riscos catastròfics.  
d) Fomentar l'autoprotecció corporativa i ciutadana, mitjançant l'organització i supervisió de les campanyes d'informació, formació i simulacres, i també estimular la formació de les agrupacions locals de voluntaris.  
e) Realitzar inspeccions per a verificar el correcte funcionament de les mesures i instal.lacions preventives als locals, infraestructures i instal.lacions competència del Servei d'Emergències.  
f) Realitzar les accions previstes en l'encomana de funcions subscrita entre la Generalitat Valenciana i el Consell de Seguretat Nuclear.  
Article cinquanta-u  
El Servei Operatiu té atribuïda la funció de garantir la ràpida intervenció dels serveis operatius enfront de situacions d'emergència, i en particular:  
a) Assegurar el funcionament correcte dels centres de Coordinació d'Emergències, de les xarxes d'informàtica i de comunicacions d'emergències de la Comunitat Valenciana, i del telèfon únic d'emergències per tal de garantir una ràpida intervenció davant les emergències que es produesquen.  
b) L'elaboració de procediments, protocols i manuals d'operació del Servei d'Emergències de la Generalitat i la coordinació amb altres serveis d'emergències, per tal d'assegurar la major eficàcia en les seues intervencions.  
c) L'organització i el seguiment del desenvolupament territorial del Servei d'Emergències de la Generalitat en la Comunitat Valenciana i la correcta distribució dels mitjans personals i materials per als serveis operatius de les divisions territorials.  
Article cinquanta-dos  
El Servei de Recursos Humans té al seu càrrec la gestió i la coordinació de les funcions desconcentrades en la Direcció General d'Interior i del Servei d'Emergències i en les divisions territorials en matèria de recursos humans. Correspon a la Secretaria General i als serveis administratius de la Conselleria dictar les instruccions tendents a la correcta execució de les seues funcions.  
Té encomanades les següents funcions:  
a) La planificació, estudi i proposta de les necessitats de personal del Servei d'Emergències de la Generalitat i de la seua classificació i retribucions.  
b) La participació en la negociació amb les organitzacions sindicals o òrgans de representació del personal del Servei d'Emergències de la Generalitat.  
c) L'elaboració del projecte de necessitats d'oferta d'ocupació pública del Servei d'Emergències de la Generalitat.  
d) Tramitar les reclamacions prèvies i els recursos interposats pel personal del Servei d'Emergències de la Generalitat.  
e) La col.laboració en la gestió dels processos de selecció i provisió de llocs de treball.  
f) La gestió de les incidències i assumptes referents al personal del Servei d'Emergències de la Generalitat.  
g) Col.laborar amb el registre de personal al servei del Govern Valencià, en relació amb el personal adscrit al Servei d'Emergències de la Generalitat.  
Article cinquanta-tres  
Les divisions territorials són els òrgans desconcentrats del Servei d'Emergències de la Generalitat que, en aplicació de l'article 12 de la Llei 2/1995, de 6 de febrer, agrupen territorialment els distints centres i les unitats operatives d'aquests. Tenen atribuïdes, dins del respectiu àmbit territorial les funcions que els encomane el Reglament d'Organització del Servei d'Emergències de la Generalitat i, en concret, les següents:  
a) La direcció, coordinació i gestió dels serveis operatius i l'atenció de les emergències produïdes en el seu àmbit territorial, i d'aquelles altres que determine el comandament unificat, i també la coordinació d'aquestes actuacions amb altres administracions.  
b) Proposar i projectar les obres d'infraestructura necessàries en la divisió territorial per tal de garantir la cobertura correcta del servei.  
c) Proposar i projectar les necessitats de mitjans personals i materials de la divisió territorial.  
d) La supervisió i manteniment dels edificis, les instal·lacions i els equipaments operatius al servei de la divisió territorial.  
Article cinquanta-quatre  
L'àrea d'Interior té atribuïda la coordinació dels serveis i unitats adscrites a aquesta; la coordinació externa amb altres administracions públiques, la supervisió dels criteris de planificació i d'execució establerts, i la representació de la direcció general en les tasques que se li encomanen.   
Article cinquanta-cinc  
Per al millor compliment de les seues funcions, l'àrea s'estructura en les unitats següents:  
1. Servei d'Espectacles i Establiments Públics.  
2. L'Institut Valencià de Seguretat Pública.  
Article cinquanta-sis  
El Servei d'Espectacles i Establiments Públics té encomanades les funcions de la Direcció General en matèria de policia d'espectacles, establiments públics i activitats recreatives, i en especial té atribuïdes les funcions següents:  
a) Tramitació d'expedients relatius a autoritzacions d'espectacles i activitats recreatives.  
b) Informe dels projectes d'obres referents a locals de pública concurrència afectats.  
c) L'exercici de les funcions de vigilància, inspecció, requeriment i proposta de sanció que corresponga a l'exercici de les competències esmentades.  
d) Realització de les funcions de coordinació i assessorament en les instal.lacions de seguretat tècnica dels edificis de la Generalitat Valenciana.  
Article cinquanta-set  
L'Institut Valencià de Seguretat Pública és la unitat administrativa, que amb nivell orgànic de Servei, té atribuïdes les funcions en matèria d'investigació, formació i perfeccionament professional dels policies locals i bombers, la participació en els processos de selecció i promoció de les distintes escales en els cossos de policia, i l'organització de cursos de formació per a personal de protecció civil, tant tècnic com voluntari.  
També li correspon l'execució de les competències en matèria de coordinació dels policies locals, informant i assessorant les entitats locals, i l'establiment dels mitjans de supervisió necessaris per a garantir l'efectivitat de la coordinació, després de l'informe previ de la Comissió de Coordinació dels Policies Locals.  
Igualment, és l'òrgan competent per a l'execució de les tasques de formació i realització dels cursos destinats al personal del Servei d'Emergències, i col.labora en la selecció d'aquest.  
Article cinquanta-vuit  
La Unitat del Cos Nacional de Policia, adscrita a la Comunitat Valenciana, depèn orgànicament del Ministeri de Justícia i Interior i funcionalment de la Conselleria d'Administració Pública i té al seu càrrec les funcions i atribucions indicades en l'article 38.1 de la Llei Orgànica 2/1986, de 13 de març, de Forces i Cossos de Seguretat i contingudes en l'Acord de col.laboració subscrit amb el Ministeri de Justícia i Interior a l'empara de l'establert en el Reial Decret 221/1991, de 22 de febrer, i exercirà el seu comandament, direcció, coordinació i control mitjançant el Cap de la Unitat.  
CAPíTOL VII  
De la Direcció General de Justícia  
Article cinquanta-nou  
La Direcció General de Justícia és el centre directiu que executa les competències que corresponen a la Generalitat Valenciana, en aplicació de l'Estatut d'Autonomia i de la Llei Orgànica del Poder Judicial, en l'àmbit de l'Administració de Justícia i en el marc de l'acord de traspasos de competències de l'Administració de l'Estat a la Generalitat. També, organitza, executa i controla la política de la Generalitat Valenciana en matèria d'associacions, fundacions i col.legis professionals, consultes populars i electorals, ajuda a la víctima del delicte i relacions amb els òrgans judicials de la Comunitat Valenciana.  
Article seixanta  
De la Direcció General de Justícia depèn l'àrea de Justícia a la qual competeix la coordinació interna dels serveis i les unitats administratives adscrites a aquesta, la supervisió dels criteris de planificació i d'execució establerts, i la representació de la Direcció General en les tasques que se li encomanen.  
Article seixanta-u  
Per al millor compliment de les seues funcions, l'àrea de Justícia s'estructura en les unitats següents:  
1. Servei de Coordinació.  
2. Servei de Relacions amb l'Administració de Justícia.  
3. Servei d'Entitats Jurídiques.  
Article seixanta-dos  
Al Servei de Coordinació competeix la coordinació interna dels serveis i unitats administratives adscrits a la Direcció General; la coordinació externa amb altres administracions públiques; la supervisió de l'aplicació dels criteris de planificació i execució establerts; la representació del director general en les actuacions que aquest li encomane, i en especial:  
a) Col.laborar en l'organització i execució de les activitats dirigides a proveir els òrgans judicials radicats a la Comunitat Autònoma dels mitjans necessaris per al desenvolupament de la seua funció amb independència i eficàcia.  
b) La col.laboració mitjançant conveni amb el Consell General del Poder Judicial, en la formació continuada dels jutges i magistrats destinats a la Comunitat Valenciana.  
c) La preparació de les actuacions adreçades a la conservació i desplegament del dret civil valencià.  
d) L'estudi i elaboració de la proposta de fixació de les demarcacions judicials.  
e) La gestió de les competències atribuïdes a la Generalitat Valenciana en matèria de consultes populars i electorals en el marc de la Llei Orgànica de Règim Electoral General i de la Llei de la Generalitat Valenciana 1/87, de 31 de març, Electoral Valenciana.  
També dependents de l'esmentat Servei, a les oficines d'Ajuda a les Víctimes del Delicte correspon proporcionar assistència jurídica i informació immediata a aquelles persones que, com a conseqüència d'algun delicte o falta, hagen patit algun dany o menyscapte en la seua persona o béns.  
   
Article seixanta-tres  
El Servei de Relacions amb l'Administració de Justícia té encomanades les funcions en matèria de Justícia i en especial se li atribueixen aquestes funcions:  
a) Tramitar l'adquisició i la gestió de patrimoni mobiliari, immobiliari i efectes per als òrgans judicials amb seu a la Comunitat Valenciana.  
b) Preparar, elaborar i executar els programes de reparació, conservació i construcció dels edificis judicials i la seua inspecció.  
c) Tramitar la indemnització de les actuacions corresponents a la defensa per advocat i representació per procurador dels tribunals en torn d'ofici davant els òrgans judicials amb seu a la Comunitat Valenciana i a l'assistència lletrada al detingut-pres, quan el lloc de la custòdia estiga situat al territori de la Comunitat Autònoma.  
d) L'examen i comprovació dels comptes de despesa de funcionament, indemnitzacions en raó d'eixida d'ofici, autòpsies i diligències judicials i els corresponents a testimonis i perits davant els tribunals de Justícia amb seu a la Comunitat Valenciana, i en general totes les indemnitzacions per raó de serveis prestats dins del territori de la Comunitat Valenciana.  
e) La promoció i utilització de béns informàtics destinats als serveis administratius propis de jutjats i tribunals, assegurant la compatibilitat dels que s'empren a la Comunitat Valenciana amb què s'implanten en tot el territori de l'Estat, en els termes previstos en la Llei Orgànica del Poder Judicial.  
f) La tramitació de les subvencions als ajuntaments de la Comunitat Autònoma per a l'atenció de les despeses de funcionament i d'inversions dels jutjats de Pau i per a la promoció d'agrupacions de secretaries.  
Article seixanta-quatre  
Al Servei d'Entitats Jurídiques correspon la gestió de competències atribuïdes a la Generalitat Valenciana en matèria de Registres i Notariat, associacions, fundacions i col.legis professionals. En especial, se li atribueixen les següents funcions:   
a) Estudi i proposta de fixació de les demarcacions notarials i registrals.  
b) Tramitació dels nomenaments de registradors de la propietat i notaris.  
c) Tramitació d'expedients d'inscripció del Registre d'Unions de Fet de la Comunitat Valenciana.  
d) Règim Jurídic i Registre d'Associacions i Fundacions domiciliades a la Comunitat Valenciana.  
e) Registre de Col.legis Professionals i de Consells Valencians de Col.legis Professionals, tramitació dels corresponents expedients i la resta de funcions atribuïdes per la normativa legal en la matèria.  
f) Règim Jurídic, gestió, registre i protectorat de les fundacions amb domicili social en l'àmbit territorial de la Comunitat Valenciana, o que es troben sotmeses a les competències de la Generalitat, d'acord amb allò disposat en el Decret 60/1995, de 18 d'abril, de creació del Registre i Protectorat de Fundacions de la Comunitat Valenciana.  
TíTOL III  
De les direccions territorials  
Article seixanta-cinc  
Les direccions territorials són l'expressió a nivell orgànic del principi de desconcentració que regeix l'activitat administrativa de la Conselleria. Depenen orgànicament i funcionalment del secretari general i de cada direcció general en les matèries de les seues competències respectives.  
Article seixanta-sis  
Hi ha dos direccions territorials a les ciutats d'Alacant i Castelló de la Plana, les quals desplegaran per via reglamentària les funcions que el conseller els atribuesca.  
Article seixanta-set  
Al capdavant de cadascuna de les direccions territorials pot nomenar-se un director territorial.  
DISPOSICIONS ADDICIONALS  
Primera   
Totes aquelles referències contingudes en la normativa vigent referents a les direccions generals, la denominació de les quals és modificada per aquest Reglament, s'entendran referides sempre a les direccions generals que assumesquen les competències i les funcions d'aquelles.  
Segona   
Les competències que aquest Reglament atribueix a la Conselleria d'Administració Pública i als òrgans dependents d'aquesta en matèria de personal i llocs de treball, s'entenen sense perjudici de les que l'ordenament jurídic atribueix en aquestes matèries a les conselleries de Cultura, Educació i Ciència i de Sanitat i Consum, o als òrgans que en depenen, en relació amb el personal docent i sanitari.  
DISPOSICIONS TRANSITòRIES  
Primera  
Mentre que es concloga el procés d'anàlisi previ a la racionalització i modernització de les estructures i dels procediments administratius, les funcions i competències atribuïdes en matèria de Funció Pública que aquest Reglament atribueix a la Direcció General per a la Modernització de les Administracions Públiques serà assumida pel secretari general.   
Segona  
Durant el període de negociació de les transferències a la Generalitat Valenciana, de mitjans personals i materials dels serveis de prevenció, extinció d'incendis i salvament dels consorcis de Castelló i València i dels consorcis comarcals de la província d'Alacant i del seu organisme autònom, el Servei de Recursos Humans del Servei d'Emergències de la Generalitat, exercirà les funcions de seguiment i coordinació de les negociacions.  
Tercera  
Les funcions a desconcentrar en el Servei d'Emergències de la Generalitat, de gestió de recursos humans, de contractació administrativa i de gestió econòmico-pressupostària, se li adscriuran gradualment, segons es vagen produint la integració i la transferència de mitjans personals, materials i econòmics dels serveis de prevenció, extinció d'incendis i salvament dels consorcis provincials de Castelló i València i dels consorcis comarcals i organisme autònom de la província d'Alacant.  
Quarta  
Mentre no es desplegue aquest Reglament, vigiran les actuals estructures orgàniques de nivell inferior a les que s'hi regulen.  
DISPOSICIó DEROGATòRIA  
Queden derogats expressament el Decret 77/1995, de 2 de maig, del Govern Valencià pel qual s'aprova el Reglament Orgànic i Funcional de la Conselleria d'Administració Pública, els preceptes relatius a les Oficines d'Informació, Iniciatives i Reclamacions continguts en el Decret 217/1992, de 28 de desembre, del Govern Valencià, pel qual s'aprova el Reglament Orgànic i Funcional de la Presidència i les altres disposicions normatives d'igual o inferior rang que s'oposen al que estableix aquest Decret.  
DISPOSICIONS FINALS  
Primera  
El conseller d'Administració Pública dictarà les disposicions necessàries per al desplegament del que disposa aquest Decret.  
Segona  
Aquest Decret entrarà en vigor el dia següent de la seua publicació en el Diari Oficial de la Generalitat Valenciana.  
València, 24 de juliol de 1995  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Administració Pública,  
JOSÉ JOAQUíN RIPOLL SERRANO


Còpia Permalink ELI